
1.Johdanto


Tämä opas on tarkoitettu itsehoidolliseksi tueksi kaikille, jotka ovat kokeneet erilaisia väkivallan muotoja narsistisessa parisuhteessa, haluavat irtautua, toipua ja vahvistua tulevaisuutta varten.


Narsistinen suhde jättää syviä haavoja itsetuntoon ja kykyyn luottaa ihmisiin. Tällainen suhde sisältää tyypillisesti pitkäkestoista henkistä väkivaltaa, manipulointia ja syvälle ulottuvaa kontrollointia, jotka hämärtävät uhrin kykyä nähdä tilanteensa realistisesti.


Oivallus siitä, että on suhteessa narsistisen henkilön kanssa, voi olla pysäyttävä, jopa shokeeraava hetki. Ensimmäinen askel parempaan on tunnistaa tilanteensa ja ymmärtää, että narsistinen suhde ei ole normaalia tai tervettä. Seuraavat vaiheet keskittyvät suhteesta irtautumiseen, koetuista traumoista toipumiseen ja oman itsen vahvistamiseen, jotta tulevaisuudessa olisi resurssia suojella itseään vastaavalta.


Opas perustuu ratkaisukeskeisen lyhytterapian malliin, jonka keskiössä ovat ihmisen omat voimavarat ja eteenpäin suuntautuminen. Ratkaisukeskeinen lähestymistapa tarjoaa konkreettisia työkaluja, joiden avulla voi pohtia tilannettaan, vahvistaa toimijuuttaan ja suunnata kohti parempaa tulevaisuutta.


Miten käyttää tätä opasta?


Voit käyttää tätä opasta askel askeleelta tai palata tiettyyn vaiheeseen silloin, kun se tuntuu ajankohtaiselta. Jokainen harjoitus on suunniteltu käytettäväksi itsenäisesti, ja voit tehdä ne omaan tahtiisi. Älä kiirehdi – jokaisen harjoituksen tarkoituksena on auttaa sinua siirtymään eteenpäin kohti vapaampaa elämää. Luota itseesi ja prosessiin. Sinulla on jo sisälläsi ne voimavarat, joita tarvitset muutoksen tekemiseen. Matkasi ei ole helppo, mutta on mahdollinen. Jokainen pieni askel pois kauhuista, kohti vapautta ja hyvinvointia, on merkittävä. Tämä opas on suunniteltu tukemaan sinua jokaisessa vaiheessa.


Sinä voit onnistua.

2. Ratkaisukeskeisen itsehoidon perusoletukset


Ratkaisukeskeinen lyhytterapia perustuu ajatukseen, että sinulla on jo olemassa ne voimavarat ja kyvyt, joita tarvitset selviytyäksesi vaikeista tilanteista.


Tärkeintä on keskittyä siihen, mitä haluat saavuttaa tulevaisuudessa ja löytää konkreettisia askelia, jotka vievät sinua kohti tätä tavoitetta. Tämä opas auttaa sinua hyödyntämään ratkaisukeskeisiä menetelmiä itsehoidollisesti, olitpa sitten irtautumassa narsistisesta suhteesta, toipumassa siitä tai vahvistamassa itseäsi tulevaisuuden haasteita varten.


Perusoletukset, jotka ohjaavat työskentelyäsi:


*Sinulla on voimavarat ratkaista omat ongelmasi.


Vaikka tilanne saattaa tuntua ylivoimaiselta, sinussa on jo olemassa ne voimavarat ja kyvyt, joita tarvitset selviytyäksesi ja edetäksesi kohti parempaa tulevaisuutta.


Pohdi hetkiä, jolloin olet onnistunut selviämään vaikeista tilanteista. Mitä silloin teit? Miten voit hyödyntää näitä samoja vahvuuksia nyt?


Itsehoitoharjoitus: Kirjoita kolme vahvuuttasi tai selviytymiskeinoa, jotka ovat auttaneet sinua aiemmin. Pohdi, miten voit käyttää niitä nykyisessä tilanteessasi.


*Tulevaisuus on tärkeämpi kuin menneisyys.


Menneisyys on osa elämääsi, mutta se ei määritä tulevaisuuttasi. Keskity siihen, mitä haluat saavuttaa jatkossa ja millaiseksi haluat elämäsi muodostuvan. Sinun ei tarvitse jäädä kiinni menneisiin kokemuksiin.


Itsehoitoharjoitus: Kuvittele, millaista haluaisit elämäsi olevan vuoden kuluttua. Kirjoita muutama konkreettinen asia, jotka kuvastavat tätä tavoitetta. Millaisia pieniä tekoja voisit tehdä päästäksesi lähemmäs tätä tavoitetta?


*Muutos on mahdollista ja väistämätöntä.


Vaikka tuntisit nyt olevasi jumissa, muutos on siitä huolimatta mahdollista. Jokainen askel kohti tavoitteitasi vie sinua eteenpäin. Älä odota täydellistä ratkaisua heti, vaan keskity pieniin edistysaskeliin.


Itsehoitoharjoitus: Mieti yksi pieni muutos tai teko, jonka voisit tehdä tänään. Kirjoita ja toteuta se.


*Mikä toimii, sitä kannattaa tehdä lisää.


Kun huomaat jonkin toimivan elämässäsi, keskity siihen ja pyri lisäämään sen käyttöä. Voit löytää selviytymiskeinoja ja ratkaisuja, jotka jo nyt auttavat sinua pääsemään eteenpäin.


Itsehoitoharjoitus: Pohdi, mikä tällä hetkellä toimii elämässäsi – se voi olla jokin asia, joka tuo sinulle iloa tai helpotusta.


Kirjoita, miten voisit tehdä tätä asiaa enemmän päivittäin.


*Ongelman syvällistä ymmärtämistä ei tarvita ratkaisuun.


Sinun ei tarvitse analysoida tai ymmärtää ongelman kaikkia juuria voidaksesi löytää ratkaisuja. Keskity siihen, miten voit toimia nyt ja tulevaisuudessa, jotta elämäsi paranee. Menneisyyden analysoinnin sijaan keskity siihen, mitä voit tehdä tänään ja huomenna.


Itsehoitoharjoitus: Kirjoita yksi konkreettinen asia, jonka voit tehdä, jotta tilanteesi paranee, vaikka et ymmärtäisikään kaikkia ongelman taustoja.


*Sinä olet oman elämäsi asiantuntija.


Sinä tiedät parhaiten, mikä toimii elämässäsi ja mikä ei. Luota itseesi ja omiin kykyihisi tehdä oikeita valintoja. Kukaan muu ei voi sanoa, mikä on sinulle paras ratkaisu.


Itsehoitoharjoitus: Kirjoita yksi asia, jonka tiedät toimivan hyvin sinulle ja elämässäsi. Miten voit hyödyntää tätä enemmän?


*Poikkeukset ongelmasta ovat tärkeitä.


Ongelmat eivät ole aina läsnä. Pohdi hetkiä, jolloin asiat eivät olleet niin vaikeita. Mitä silloin tapahtui? Miten voit tuoda lisää näitä poikkeuksia elämääsi?


Itsehoitoharjoitus: Nimeä yksi hetki viime ajoilta, jolloin tilanteesi tai olosi tuntui paremmalta. Miten asiat olivat silloin toisin? Kirjoita, mitä teit tai mitä tapahtui ja pohdi, miten voisit toistaa sen tulevaisuudessa.


Asteikkokysymys kertoo edistymisestäsi


Pohdintatehtävä: Edistymisen arviointi asteikkokysymyksen avulla


Kuvittele asteikko, joka on 0:sta 10:een. 0 tarkoittaa, että asiat ovat huonoimmillaan, ja 10 tarkoittaa, että ongelma on ratkaistu, olet saavuttanut tavoitteesi ja voit hyvin.




	Missä kohtaa (jonkin asian suhteen, esim. mikä on vointisi parisuhteessa?) olet nyt tällä asteikolla?


	Mikä sai sinut asettamaan itsesi juuri tähän kohtaan, ei alemmaksi tai ylemmäksi?


	Mitä on tapahtunut, että olet päässyt tähän pisteeseen?


	Mitä muutosta tai askelia tarvitset, jotta voisit liikkua esimerkiksi yhdellä pisteellä eteenpäin kohti tavoitetta? Tai vain puolikkaan?

